NÁRODNÁ RADA SLOVENSKEJ REPUBLIKY

**IV. volebné obdobie**

Číslo: 1743/2009

**1221a**

**S p o l o č n á s p r á v a**

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 205/2004 Z. z. o zhromažďovaní, uchovávaní a šírení informácií o životnom prostredí a o zmene a doplnení niektorých zákonov v znení neskorších predpisov (tlač 1221) vo výboroch Národnej rady Slovenskej republiky v druhom čítaní**

 Výbor Národnej rady Slovenskej republiky pre pôdohospodárstvo, životné prostredie a ochranu prírody ako gestorský výbor k vládnemu návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

 Národná rada Slovenskej republiky uznesením č. 1698 z 27. októbra 2009 pridelila vládny návrh zákona, ktorým sa mení a dopĺňa zákon č. 205/2004 Z. z. o zhromažďovaní, uchovávaní a šírení informácií o životnom prostredí a o zmene a doplnení niektorých zákonov v znení neskorších predpisov(tlač 1221) na prerokovanie týmto výborom:

 **Ústavnoprávnemu výboru Národnej rady Slovenskej republiky**

 **Výboru Národnej rady Slovenskej republiky pre pôdohospodárstvo, životné prostredie a ochranu prírody a**

 **Výboru Národnej rady Slovenskej republiky pre verejnú správu a regionálny rozvoj**

 Za gestorský výbor určila Výbor Národnej rady Slovenskej republiky pre pôdohospodárstvo, životné prostredie a ochranu prírody.

 Výbory prerokovali predmetný vládny návrh zákona v lehote určenej uznesením Národnej rady Slovenskej republiky.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona Národnej rady Slovenskej republiky č. 350/996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

 Výbory Národnej rady Slovenskej republiky, ktorým bol vládny návrh zákona pridelený zaujali k nemu nasledovné stanoviská:

 Ústavnoprávny výbor Národnej rady Slovenskej republiky uznesením č. 761 z 19. novembra 2009 s vládnym návrhom zákona **súhlasil** a odporučil ho Národnej rade Slovenskej republiky **schváliť** **s pripomienkami.**

Výbor Národnej rady Slovenskej republiky pre pôdohospodárstvo, životné prostredie a ochranu prírody uznesením č. 494 z 24. novembra 2009 s vládnym návrhom zákona **súhlasil**  a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre verejnú správu a regionálny rozvoj uznesením č. 324 z 26. novembra2009 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

**IV.**

 Z uznesení výborov Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy s odporúčaním gestorského výboru:

1. K čl. I bodu 1

V § 2 ods. 1 písm. a) prvý bod znie:

„1) Informáciou o životnom prostredí je akákoľvek informácia v písomnej obrazovej, zvukovej, elektronickej alebo inej materiálnej forme. O stave všetkých zložiek životného prostredia ako sú ovzdušie, voda, pôda, horninové prostredie, významné biotopy prírodného prostredia, ako sú mokrade, morské pobrežné biotopy a ďalšie biotopy voľne žijúcich rastlín a voľne žijúcich živočíchov, ako aj informácie o stave štruktúry krajiny, biologickej diverzity a o geneticky modifikovaných organizmov.

V pôvodnom návrhu definície je abundancia pojmov rovnakého významu s nejasným rozlíšením. V navrhovanej zmene sa nachádzajú všetky pojmy, ale sú usporiadané korektne.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

2. K čl. I 1. bodu

1. bod znie:

„1. V § 2 ods. 1 písm. a) prvý bod znie:

„1. o stave zložiek životného prostredia, najmä vzduchu a atmosféry, vody, pôdy, zeme, krajiny a prírodného prostredia, vrátane mokradí, pobreží a morských oblastí, biologickej diverzite1) a jej súčastí, vrátane geneticky modifikovaných organizmov, ako aj o vzájomnom ovplyvňovaní (interakcii) medzi týmito zložkami,“.“.

Poznámka pod čiarou k odkazu 1 znie:

„1) Čl. 2 Dohovoru o biologickej diverzite (oznámenie Ministerstva zahraničných vecí Slovenskej republiky č. 34/1996 Z .z.).“.

Zároveň sa v 2. bode novely odkaz 1 prečísluje ako odkaz 1a a slová „odkaz 1 sa označuje ako odkaz 1a“ sa nahrádzajú slovami „odkaz 1 sa označuje ako odkaz 1aa“.

Ide o legislatívno-technickú pripomienku, ktorou sa sleduje zosúladenie s čl. 2 ods. 1 písm. a) smernice Európskeho parlamentu a Rady 2003/4/ES („...vzduch a atmosféra,...zem, krajina a prírodné prostredie vrátane mokradí, pobreží a morských oblastí, biologická diverzita...“) a súčasne sa odkazom na Dohovor o biologickej diverzite precizuje pojem „biologická diverzita“, ktorý nie je vo vnútroštátnych právnych predpisoch osobitne vymedzený.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča neschváliť**

3. K čl. I bodu 9.

9. bod znie:

„9. V § 3 ods. 1 písmeno b) znie:

„b) fyzické osoby alebo právnické osoby zriadené zákonom, právnické osoby založené alebo zriadené orgánom verejnej správy podľa osobitného predpisu4), ktoré plnia úlohy verejnej správy vrátane odborných povinností, činností alebo služieb týkajúcich sa životného prostredia,“.“.

Ide o legislatívno-technickú pripomienku, ktorou sa sleduje zosúladenie s čl. 2 ods. 2 písm. b) smernice Európskeho parlamentu a Rady 2003/4/ES.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

4. K čl. I bodu 10.

10. bod znie:

„10. V § 4 ods. 2 písm. b) sa slová „podľa možnosti“ vypúšťajú.“.

 Legislatívno-technická pripomienka.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

5. K  čl. I bodu 11.

V nadpise § 5  a v odseku 1 sa za slovo „lokality“ vkladá slovo „prevádzkarne“.

Ide o legislatívno-technickú pripomienku, ktorou sa precizuje právny text v súlade s nariadením Európskeho parlamentu a Rady 166/2006/ES.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

6. K čl. I bodu 11

§ 5 ods. 1 znie:

„(1) Národný register uvoľňovania znečisťujúcich látok a prenosov mimo lokality (ďalej len „národný register znečisťovania“) je databázou založenou na povinnom periodickom oznamovaní údajov. Oznamovaním na účely tohto zákona sa rozumie poskytovanie údajov do národného registra znečisťovania.“.

Navrhovanou úpravou sa odstraňujú vzniknuté pochybnosti o tom, kto je povinný poskytovať údaje do národného registra znečisťovania.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

7. K  čl. I bodu 11.

V § 6 ods. 9 v prvej vete sa za slová „oznamovať údaje“ vkladajú slová „za oznamovací rok5i)“ a slová „za predchádzajúci kalendárny rok (ďalej len „oznamovací rok“)“ sa nahrádzajú slovami „nasledujúceho kalendárneho roka“.

Poznámka pod čiarou k odkazu 5i znie:

„5i) Čl. 2 bod 7. nariadenia Európskeho parlamentu a Rady (ES) č. 166/2006.

Doterajšie odkazy 5i až 5j sa označujú ako odkazy 5j až 5k.

Ide legislatívno-technickú pripomienku, ktorou sa precizuje právny text v súlade s čl. 2 bod 7. nariadenia Európskeho parlamentu a Rady č. 166/2006.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

8. K čl. I bodu 11.

V § 6 ods. 8 písm. a), ods. 12 písm. c) a ods. 14 písm. d) sa nad právny pojem „o plošných zdrojoch“ umiestňuje odkaz „5c)“.

Ide o legislatívno-technickú pripomienku. Právny pojem „plošný zdroj“ je vymedzený v čl. 2 nariadenia a odkaz naň je zavedený v čl. I bode 11. § 6 ods. 3 novely zákona.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

9. K čl. I bodu 11.

V § 6 ods. 10 štvrtej vete sa nad právny pojem „oznamovacom roku“ umiestňuje odkaz „5i)“ a v odseku 13 v prvej vete sa nad právny pojem „oznamovacieho roka“ umiestňuje odkaz „5i)“.

Ide o legislatívno-technickú pripomienku, ktorá súvisí s pripomienkou v bode 6. časti C. stanoviska.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

10. K čl. I bodu 11.

V § 6 ods. 13 sa slová „podľa odseku 8“ nahrádzajú slovami „podľa odseku 7“.

Oprava vnútorného odkazu.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

11. K čl. II

V čl. II sa slová „1. januára 2010“ nahrádzajú slovami „1. februára 2010“.

Zároveň v nadpise § 10a (17. bod novely v čl. I) sa slová „1. januára 2010“ nahrádzajú slovami „1. februára 2010“.

Neskoršiu účinnosť zákona navrhujeme z toho dôvodu, že treba rátať s lehotou potrebnou na prerokovanie návrhu zákona jeho podpísanie a vyhlásenie pri zachovaní potrebnej legisvakančnej lehoty. Zmenu účinnosti treba premietnuť aj do prechodných ustanovení.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

**V.**

 Gestorský výbor odporúča hlasovať o bodoch spoločnej správy nasledovne:

 O bodoch spoločnej správy č. 1 a 3 až 11 hlasovať spoločne s návrhom gestorského výboru uvedené body **schváliť.**

O bode spoločnej správy č. 2 hlasovať s odporúčaním gestorského výboru **neschváliť.**

**VI.**

 Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 205/2004 Z. z. o zhromažďovaní, uchovávaní a šírení informácií o životnom prostredí a o zmene a doplnení niektorých zákonov v znení neskorších predpisov (tlač 1221) **schváliť** v znení schválených pozmeňujúcich a doplňujúcich návrhov uvedených v tejto správe a prednesených v rozprave.

 Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 205/2004 Z. z. o zhromažďovaní, uchovávaní a šírení informácií o životnom prostredí a o zmene a doplnení niektorých zákonov v znení neskorších predpisov (tlač 1221) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo, životné prostredie a ochranu prírody č. 502 z 1. decembra 2009.

 V citovanom uznesení výboru poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ju podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Jozef **Ď u r a č k a** v. r.

predseda výboru